P6_TA(2006)0512

Romániának az Európai Unióhoz való csatlakozása

Az Európai Parlament állásfoglalása Romániának az Európai Unióhoz való csatlakozásáról (2006/2115(INI))

Az Európai Parlament,

- tekintettel a Bolgár Köztársaság és Románia Európai Unióhoz történő csatlakozásáról szóló, 2005. április 25-én aláírt szerződésre [1],

- tekintettel a csatlakozási folyamat megkezdésétől mostanáig készült valamennyi állásfoglalására és jelentésére, különös tekintettel a legutóbbi, Bulgária és Románia csatlakozásáról szóló, 2006. június 14-i állásfoglalására [2],

- tekintettel az Európai Tanács 2006. június 15- 16-i brüsszeli ülésének elnökségi következtetéseire,

- tekintettel az Általános Ügyek és Külkapcsolatok Tanácsa bővítésről szóló, 2006. október 17-i következtetéseire,

- tekintettel a Bizottság 2006. szeptember 26-i, Romániáról szóló nyomon követési jelentésére (COM(2006)0549) és korábbi nyomon követési jelentéseire,

- tekintettel az Európai Parlament elnöke és a Bizottság elnöke közötti, az Európai Parlamentnek a csatlakozási szerződés egyik védzáradékának lehetséges aktiválására irányuló vizsgálatba való teljes körű bevonásáról szóló levélváltásra,

- tekintettel eljárási szabályzata 45. cikkére,

- tekintettel a Külügyi Bizottság jelentésére és az Állampolgári Jogi, Bel- és Igazságügyi Bizottság, valamint a Nőjogi és Esélyegyenlőségi Bizottság véleményére (A6-0421/2006),

A. mivel Románia Európai Unióhoz való csatlakozása történelmi jelentőségű előrelépést jelent, amely az ország gazdasági, szociális, és polgári körképének mélyreható változásával jár, és mivel e csatlakozás kedvező hatással lesz a román népességre csakúgy, mint az Európai Unió fejlődésére és kohéziójára nézve;

B. mivel Románia európai uniós csatlakozása hozzá fog járulni Délkelet-Európa stabilitásához és jólétéhez;

C. mivel Románia európai uniós csatlakozása erősíteni fogja az európai integrációs folyamat politikai és kulturális dimenzióját;

D. mivel az ötödik bővítés első lépése 2004-ben jótékony hatást gyakorolt mind a régi, mind pedig az új tagállamokra, és mivel kétséget kizáróan ugyanez lesz a hatása a jelenlegi bővítésnek is, amellyel az ötödik bővítés befejeződik;

E. mivel a Bizottság 2006. májusi jelentése óta további jelentős előrelépések tapasztalhatók, ahogyan azt a 2006. szeptember 26-i legutóbbi nyomon követési jelentés is mutatja;

F. mivel Románia folytatja a csatlakozási szerződésben felsorolt feltételek teljesítését célzó erőfeszítéseit, annak érdekében, hogy 2007. január 1-jén Bulgáriával együtt az Unió tagja lehessen, és mivel a Parlament folyamatosan hangoztatta, hogy támogatja a két ország egyidejű csatlakozását,

1. üdvözli a Bizottságnak a Románia által megkezdett reformok nyomon követése során végzett komoly és szigorú munkáját;

2. gratulál Romániának, és örömmel néz 2007. január 1-jei csatakozásának elébe; örömmel várja, hogy megérkezzen az Európai Parlamentbe a 35 román képviselő, valamint üdvözli a román biztost és más tisztviselőket, akik az uniós intézményekben fognak dolgozni, és elismeréssel szól a 2005 szeptembere óta az Európai Parlamentben megfigyelői státuszban tevékenykedő román képviselők kiváló munkájáról;

3. kiemeli, hogy az Európai Unió e bővítése a korábbiakhoz hasonlóan az európai egység és szolidaritás gondolatát testesíti meg, amelynek előnyeiből minden fél részesül, és lehetővé teszi a demokrácia, az egyenlőség, a pluralizmus és a megkülönböztetésmentesség értékeinek előmozdítását;

4. üdvözli, hogy a Bizottság 2006. szeptemberi 26-i jelentésében javasolta Bulgária és Románia egyidejű csatlakozását;

5. üdvözli a 2006. májusi jelentés óta Románia által megvalósított jelentős előrelépéseket, és következésképpen jóváhagyja Románia csatlakozásának 2007. január 1-jére kitűzött dátumát; de emlékezteti a román hatóságokat arra, hogy a csatlakozás után is fenn kell tartaniuk a reformok ütemét;

6. üdvözli a Románia által a csatlakozás előkészítését célzó számos reform megvalósításának biztosítása terén tett erőfeszítéseket, valamint üdvözli a román hatóságok által igen rövid idő alatt megvalósított számos előrelépést;

7. emlékeztet arra, hogy a reformfolyamat az Európai Unióhoz való csatlakozással összefüggésben jótékony hatású Romániára nézve, és hozzájárul az ország gazdasági fellendüléséhez és biztonságához;

8. megjegyzi, hogy a Bizottság 2006. májusi jelentésében meghatározott, azonnali fellépést igénylő területeken (igazságügyi rendszer reformja, korrupció elleni küzdelem, kifizető ügynökségek és az integrált igazgatási és ellenőrző rendszer létrehozása, a TSE, az adóbeszedési rendszer összekapcsolása) jelentős előrelépések történtek;

9. megelégedéssel állapítja meg, hogy Románia működő piacgazdasággal rendelkezik, csaknem 7%-os éves GDP-növekedéssel, munkanélküliségi rátája pedig közel 5,5%-os;

10. arra biztatja a tagállamokat, hogy 2007. január 1-jétől nyissák meg munkaerőpiacukat a román munkavállalók előtt a munkavállalók közösségi jog által garantált szabad mozgásának szellemében;

11. hangsúlyozza, hogy az EU-tól érkező finanszírozás és a szükséges román társfinanszírozás tekintetében fontos, hogy a várható költségvetési átcsoportosítások ne kizárólag a szociális kiadások terhére történjenek, illetve ne vezessenek a szociális kiadások csökkenéséhez;

12. sürgeti a román kormányt a megkezdett reformok megszilárdítására, továbbá sürgeti a román hatóságokat, hogy fokozzák erőfeszítéseiket, különösen a gyermekvédelem, a kisebbségek - különösen a roma és a magyar kisebbség - beilleszkedése és a szellemi fogyatékosokkal való bánásmód terén; e tekintetben felszólítja Romániát, hogy tegyen azonnali lépéseket a hiányosságok pótlására azáltal, hogy teljesíti a Bizottság 2005-ös és 2006-os átfogó értékelő jelentésében és a Parlament által 2004-ben és 2005-ben elfogadott állásfoglalásokban szereplő követelményeket;

13. megállapítja, hogy a Bizottság 2006. májusi jelentése óta előrelépés történt a kisebbségek ügyében; emlékeztet arra, hogy a romániai kisebbségekkel kapcsolatos álláspontja a kisebbségek tiszteletének, elismerésének és támogatásának elvén, valamint az ellenük irányuló erőszak és megkülönböztetés valamennyi formájának felszámolásán alapul; szeretné, ha a politikai feltételeket tiszteletben tartva mielőbb elfogadnák a kisebbségekről szóló törvényt; megjegyzi, hogy a Rasszizmus és Idegengyűlölet Európai Megfigyelőközpontja a csatlakozást követően is folytatja a megfigyelést a rasszizmus és az ahhoz kapcsolódó megkülönböztetés elleni küzdelemmel összefüggésben, ahogyan ezt teszi valamennyi tagállam esetében;

14. a roma kisebbségséggel kapcsolatban: sürgeti a román hatóságokat, hogy megfelelő finanszírozást biztosítva szilárdítsák meg a megkezdett reformokat az intézményi erőszak elleni védelem, az életszínvonal és a lakásviszonyok javítása, valamint a munkához jutás és az egészségügyi ellátáshoz való hozzáférés biztosítása révén;

15. a magyar kisebbséggel kapcsolatban: felkéri a román hatóságokat, hogy a szubszidiaritás és a kulturális önkormányzatiság elvével összhangban vegyék figyelembe a magyar kisebbség elvárásait, különösen az oktatási normák javításához szükséges források biztosítása révén;

16. javasolja, hogy 2007. január 1-jétől az Állampolgári Jogi, Bel- és Igazságügyi Bizottság kövesse nyomon a romániai gyermekek örökbefogadásával és védelmével kapcsolatosan megkezdett reformokat;

17. aggodalmának ad hangot a nők elleni erőszak komoly és továbbra is fennálló problémáját illetően, amelynek az országon belül és azon kívül jelentős hatásai mutatkoznak a nőkereskedelem és a nők szexuális kizsákmányolása tekintetében (évente 800000 áldozat), valamint az otthoni erőszak tekintetében és felhívja a kormányt, hogy a szóban forgó problémára adott válaszként a megelőzés, figyelemfelkeltés és ellenintézkedések vonatkozásában tegyen határozott lépéseket, regionális, nemzeti és nemzetközi szinten együttműködve a nyilvánossággal, az érintett nem kormányzati szervezetekkel, az igazságszolgáltatással és a rendőrséggel;

18. megjegyzi, hogy Romániának fel kell gyorsítania a kommunista rezsim által elkobzott vagyon viszszaadására vonatkozó kérelmek feldolgozását, különös tekintettel az egyházi és közösségi vagyonra, hogy a folyamat ne rekedjen meg a jogi szabályozás szintjén; hangsúlyozza, hogy ennek érdekében egy működőképes vagyonalapot kell létrehozni;

19. arra kéri a román hatóságokat, hogy tegyenek további erőfeszítéseket a környezetvédelemről szóló jogszabályok végrehajtása terén, valamint felhív a szomszédos országokkal való konzultációra és a normák szigorú alkalmazására a vonatkozó uniós jogszabályok (pl. a 2006. március 15-i, az ásványinyersanyagkitermelő iparban keletkező hulladék kezeléséről szóló 2006/21/EK európai parlamenti és tanácsi irányelv [3]) szellemében, különös figyelmet fordítva az olyan jelentős környezeti hatással járó, nagyszabású bányászati projektekre mint a verespataki bánya esete;

20. megjegyzi, hogy a Bizottság meghatározta azt a három területet, amelyeken 2006. májusi jelentése óta jelentős előrelépések történtek, de további erőfeszítésekre van szükség az alábbi területeken:

- az igazságügyi rendszer reformja és a korrupció elleni küzdelem;

- az uniós támogatások felvétele és kezelése a mezőgazdaság és a strukturális alapok területén;

- a közösségi vívmányok alkalmazása az élelmiszerbiztonság egyes területein;

21. hangsúlyozza, hogy e három terület közül az igazságügyi rendszer reformjának véglegesítése és a korrupció elleni küzdelem rendkívül fontos, ezért a román hatóságoknak különös figyelmet kell fordítaniuk e területre;

22. támogatja az e területeken elért előrelépést érintő, a konkrét követelmények meghatározásán alapuló ellenőrző és támogató mechanizmusok Bizottság általi bevezetését, és nyomatékosan sürgeti a román kormányt, hogy hozza meg a lefektetett elvárások teljesítéséhez szükséges összes intézkedést, hogy a védzáradékok igénybevétele elkerülhető legyen;

23. rámutat arra, hogy bár a csatlakozást követő első három évben átmeneti intézkedések alkalmazhatók, ezekkel egyenértékű intézkedéseket alkalmaztak a legutóbbi bővítési folyamat alkalmával is, az összes érintett fél javára; reméli, hogy e mechanizmusok alkalmazására csak a Bizottság által kiemelt, igen sajátos területeken és csak korlátozott ideig kerül sor; rámutat arra, hogy az uniós politikák megfelelő működésének biztosítása érdekében tett intézkedések csak akkor szüntethetők meg, ha a Bizottság által meghatározott teljesítménymutatók már teljes mértékben teljesültek;

24. várja az ország által az igazságügyi rendszer reformja és a korrupció elleni küzdelem terén megvalósított előrelépésről szóló, 2007 júniusában esedékes bizottsági jelentést; felhívja Romániát, hogy minden tőle telhetőt tegyen meg a megfelelő intézkedések meghozatala érdekében;

25. nyomatékosan kéri, hogy a Bizottság rendszeresen számoljon be a Parlamentnek a Románia által a következő hónapokban megvalósított reformok haladásáról, és hogy a Parlamentet (szorosan) vonják be a Bizottság által javasolt csatlakozás utáni ellenőrzési mechanizmusba;

26. hangsúlyozza, hogy a román kormánynak tisztában kell lennie azzal, hogy az elért eredmények megszilárdítása érdekében a fennmaradó időt teljes mértékben ki kell használnia erőfeszítései továbbvitelére;

27. sürgeti azt a fennmaradó két tagállamot, amelynek ezt még meg kell tennie, hogy mihamarabb ratifikálja a csatlakozási szerződést;

28. felkéri a Bizottságot, hogy a tájékoztató kampányokhoz biztosítson megfelelő eszközöket a közvélemény Románia (és Bulgária) csatlakozásával kapcsolatos ismereteinek bővítése érdekében;

29. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint a tagállamok és Románia kormányainak és parlamentjeinek.

[1] HL L 157., 2005.6.21., 11. o.

[2] Elfogadott szövegek, P6_TA(2006)0262.

[3] HL L 102, 2006.4.11., 15. o.

--------------------------------------------------